Eningen unter Achalm

Us der alemannische Wikipedia, der freie Dialäkt-Enzyklopedy

Dialäkt: Schwäbisch
Blick uf Enenga vo dr Achl aus
Blick uf Enenga vo dr Achl aus

Enenga isch a Gmoid am Fuaß vom Albtrauf, direkt öschtlich vo Reitlenga. Ma schwätzt da Nama grad so wia dui Gmoid „Ehnenga“, mo em Krois Beblenga leit. Om Vorwechslonga auszschliaßet, hot mr Enenga no dean Zuasatz „ondr dr Achl“ geaba.

Inhaltsverzeichnis

[ändere] Geografie

[ändere] Geografischa Lag

Enenga leit zwischa dr Achl ond em Albtrauf. Dr tiafschde Ponkt vo 419 m isch bei dr Stroßamoischderei ond dr hechschde vo 791 m beim Wolfsfelsa uf dr Schwäbischa Alb.

[ändere] Nochbrgmoida

Städt ond Gmoida, mo a Grenz mit Enenga hend ond au zom Landkreis Reitlenga gheret, send - ufgführt em Uhrzeigersenn ond ogfanga em Norda:

Metzenga, St. Johann, Pfullenga ond Reitlenga.

[ändere] Gliederong vo dr Gmoid

Zo Enenga ghöret au dia Weiler „Talguet Lendahof“ (Ondrer Lendahof) ond ‘s Albguad Lendahof (Obrer Lendahof), zwoi landwirtschaftliche Versuachs- ond Lehrgüadr vo dr Universidet Hohaheim.

[ändere] A bissle Gschicht

De erscht urkondlich Erwehnong vom Nama Enenga stoahd em Bempflenger Vrtrag vo 1090 vom Kloschtr Zwiefalda dren. D‘ Besitzer vo deam Flecka send Grafa vo Achalm.

Em 14. Johrhondert schliaßlech kommt Enenga zo Wirdaberg.

1648, noch-am dreißgjähriga Kriag, goht’s viele vo de Birger ganz dreckig. D‘ Landwirtschaft, mo se bedreibet, wirft nemme gnueg ab, om leaba zo kenna. Se send deshalb uf dr Suach noch ma neia Erwerbszweig. Do hot oiner dui Idee, an „Landhandl“ ufzmachet, ond viele send vo dera Idee begeischdret ond machet mit. Se schnallet sich d‘ Krätza (grauße Holzkischda) uf da Buckl, fillet se mit Borda ond Spitza, mo ihre Weiber gmacht hend, dent au no a baar Volksbüechr ond Kalendr, mo en Reitlenga druckt worda send, nei, ond ganget vo oim Ort zom andra ond verkaufet dia Sacha deet, mo ma se no et hot, abr guat braucha ko. Em Lauf vo dr Zeit funktioniert des Gschäft emmer besser, ond d’Weag, mo se zrickleget, went emmer weiter. Manche kommet sogar bis en d‘ Schweiz, ens Elsass, noch Tirol ond noch Holland. Ond deet kaufet se nadierlich au wiedr Sacha uf, mo ma en dr Hoimet et hot, mo aber do au gern gsäa send. Zwoimol em Johr, so om Jakobi ond om Weihnachta rom, kommet dia Enenger Landhändler – ma ko au Hausierer saga – en ihr Hoimet zruck. Do bleibet se abr bloß a baar Wocha, abr en dera Zeit isch an Haufa los en Enenga. Dia Hendler treffet sich mit ihre ausländische Handlsheiser zo-ra graußa Mess, mo se „Enenger Kongress“ hoißet. Daagsiber wuud kauft ond verkauft ond obnets bis en d‘ Naacht nei wuud bechert, gsonga ond danzt. Uf dean Enenger Kongress isch es au zruckzführet, dass en Enenga – em Verhältnis zo seira Graiße – so saumäßig viel Gaschthöf ond Wirtschafta geit. – Zor Erennrong an dui graußa Zeit, mo des Dorf so charaktrischdisch prägt hot, wuud viel spätr uf em ehemaliga Marktplatz a Denkmal vo so ma Krämer ufgstellt.

Noch em Zwoida Weltkriag isch fascht ganz Südwirdaberg vo de Franzosa bsetzt. Deane ihrem Kommandanda basst’s ibrhaupt et, dass Enenga a selbschdändiga Gmoid isch. Desweaga schlaget se 1945 des Dorf oifach em graußa Nochbr Reitlenga zua. Abr scho noch drei Johr hot der Spuk a End: am 1. Novembr 1948 isch Enenga wiedr a selbschdändiga Gmoid.

[ändere] Polidik

[ändere] Gmoidrot

Bei dr letschda Gmoidrotswahl am 13. Juni 2004 hot sich folgenda Sitzvordoilong ergeba:

  • FW – 6 Sitz
  • CDU – 6 Sitz
  • SPD – 3 Sitz
  • Greane – 3 Sitz

[ändere] Schulthoißa ond Birgermoischtr

Dr Birgermoischtr wuud en nuierer Zeit – wia iberaal em Lendle - für a Amtszeit vo acht Johr gwählt. De letzschd Wahl hot am 8. Juli 2007 stattgfonda, ond do isch dr Alexander Schweizer em zwoida Wahlgang zom nuia Birgermoischtr gewählt worra. Sei Amt wuud'r voraussichtlich em Septembr o'tredda. (Seit em 1. Juni hot Enenga bloß an kommissarischa Birgermoischtr.)

A baar frühere Schulthoißa ond Birgermoischtr send gewäa:

  • vo 1855 bis 1873 dr Hermann Amos,
  • vo 1874 bis 1899 dr Karl Sautter,
  • vo 1900 bis 1930 dr Paul Hüzel,
  • vo 1930 bis 1945 dr Hans Maier,
  • vo 1945 bis 1949 hot Enenga koin Birgermoischtr braucht, weils Dorf en dera Zeit zo Reitlenga ghairt hot,
  • vo 1949 bis 1964 isch dr frühere Birgermoischtr Hans Maier, mit deam d‘ Enenger guade Erfahronga gmacht hend, wiedergwählt worda,
  • vo 1965 bis 1987 dr Günther Zeller (der isch während sei ra Amtszeit gstorba)
  • vo 1987 bis 2003 dr Jürgen Steinhilber
  • vo 2003 bis 2007 d‘ Margarete Krug


[ändere] Städtepartnerschafta

Enenga hot a Städtepartnerschaft mit folgende Städt:

  • Charlieu en Frankreich, seit em 20. April 1968
  • Calne en Wiltshire, England, seit 1970

[ändere] Kultur ond Sehenswirdigkeida

[ändere] Museea

  • ‘s Hoimetmuseum Enenga en dr Eitlenger Stroß 3 ond 5
  • ‘s Paul-Jauch-Museum en dr Eitlenger Stroß 5

[ändere] Musik

  • Dr Musikverei Enenga, mo gleichzeidig au als Gmoidkapell fungiert
  • Dr Evangelisch Posaunachor
  • D‘ Jagdhornbläserkamradschaft
  • Dr Gsangverei Enenga u. A. mit ma Männerchor, ama Frauachor ond ama gmischda Chor
  • Dr Evangelisch Kirchachor
  • Dr Katholisch Kirchachor
  • Dr Chor vo dr Evangelisch-Methodischdischa Kirch
  • Dr Chor vo dr Neiaboschdolischa Kirch
  • D' Ziddergrupp "Heimatklänge"
Oberes Speicherbecken
Oberes Speicherbecken

[ändere] Bauwerke

  • ’s Obre Spoicherbecka vom Bompspoicherwerk Glems (Fassongsvormega: 0,9 Mio. m³)
  • An 90 Meter hauher Richtfonkmaschda en Stahlfachwerkbauweis uf em Grasberg
  • HAP-Grieshaber-Halle (Des isch d‘ Enenger Feschthall. Vo ussa isch dui ibrhaupt nix Bsondrs. Abr we-ma neigoht ond sich dui Hall vo enna oguckt, no sieht’s wiedr ganz andersch aus. An de Wänd sieht ma au grauß Mosaik aus laudr kloine mehrfarbige Stoila, ond we-mr gnau noguckt, no erkennt mr au dia Figura en deam Kunschtwerk, des vo deam Mo gschaffa worda isch, noch deam dui Hall ihrn Nama hot. Onderstitzt worda isch’r dobei vo seira Frau, dr Riccarda Gregor-Grieshaber

[ändere] Parkolaga

  • Naherholungsgebiet „Enenger Weide“ mit zwoi Wildgeheg, Grill- ond Spielplätz

[ändere] Sport

  • Erholungsgebiet em Obtal mit ma Schwemmbad am Waldrand, ama Minigolfplatz ond Tennisplätz
  • Turn- ond Sportverei (TSV) Enenga u. A. 1848
  • Tennisverei Enenga u. A.
  • Schützaverei 1902 Enenga u. A.
  • Kleikalibrschützaverei Achalm
  • DLRG-Ortsgrupp Enenga
  • Freizeitsportclub Enenga u. A.
  • Modorsportclub Enenga u. A.
  • Sport- ond Kulturverei Enenga u. A. 1889 e. V. (SKV)
  • Wanderfreind Enenga u. A.


[ändere] Wirtschaft ond Infrastruktur

[ändere] Verkehr

Durch d‘ Gmoid goht d‘ Landesstroß L 380 und verbendet Enenga em Weschta mit Reitlenga ond Pfullenga ond em Oschda mit St. Johann.

Dr Öffentliche Nahverkehr wuud durch da Verkehrsverbond Neckar-Alb-Donau (NALDO) sichrgschdellt. Enenga isch en dr Wab 220.

[ändere] Mediea

  • Eninger Nachrichten“ hoißt’s Amtsblatt vo dr Gmoid. ‘s kommt oimol wechentlich raus ond koscht nix. En deam Blättle ko ma älle amtliche Bekanntmachonga leasa.
  • Eninger Heimatbote“ isch a Ozeigablättle, mo zwoimol en dr Woch – daischdichs ond freidichs – erscheint. Dr Verlag mo des Blättle rausbrengt, hoißt au so ond hot sein Sitz en dr Panoramastroß 30 en 72800 Enenga.
  • RTF.1, Reitlenger Tiebenger Fernseha, a privatr Fernsehsender für d‘ Landkreis Reitlenga, Tiebenga ond da Zollernalbkreis. Ogfanga hot’s mit em Programm am 15. Novembr 1999.

[ändere] Persönlichkeita

[ändere] A Birgermedaille hend bisher kriagt

  • 1989 dr Franz-Georg Brustgi (‘s Nähere ibr seine Verdinscht folgt onda bei de Persönlichkeita, mo en Enenga was Bsonders gschafft hend.)
  • 1992 dr Dieter Baumann (aber et dr berühmde Leichtathlet) ond dr Jean-Paul Gysin für ihre Verdinscht bei dr Pfleag vo dr Partnerschaft zwischa Enenga ond Charlieu
  • 1998 dr Reinhold Rall, dofür, dass’r da Enenger Hoimat- ond Gschichtsverei gründet ond saumäßig viel Matrial fürs Enenger Hoimetmuseum zemmatraga hot


[ändere] Persönlichkeita, mo en Enenga was Bsonders gschafft hend

  • Paul Jauch (1870–1957), a Zoichner, mo hauptsächlich durch seine Eduard-Mörike-Illuschtrationa bekannt worda isch. Der hot vo 1913 bis zo seim Daud als freischaffender Kinschtler en Enenga gleabt.
  • Dr HAP Grieshaber (1909–1981) isch an ganz bedeitender deitscher Moler ond Grafiker gwäa. Sei Haus mit Atelier hot’r am Südhang vo dr Achl ghet.
  • Dr Franz Georg Brustgi - vo 1950 bis 1963 isch’r Konrektor vo dr Grond- ond Hauptschual gwäa, vo 1963 bis 1968 Rektor, zeitweilig au Gmoidrot ond erschtr Stellvertretr vom Birgrmoischtr. Weit ibr sei Hoimatgmoid naus bekannt worra isch’r abr durch seine Biacher, mo-nr gschrieba hot, zom Beispiel:
    • So send se, dia Schwoba – Gschichtla ond Anekdota vo große ond kleine Schwoba, Karl-Knödler-Verlag Reutlingen
    • Geruhsam war’s im Lande nie – Schwäbisch-allemannische Geschichten aus 100 Jahren
    • Die goldene Kette (1952), Verlag Bartenschlager
    • Weltfahrt nach Troja (1958), a Roman om da Heinrich Schliemann, Verlag Enßlin & Laiblin, Reutlingen
    • Zu sein ein Schwabe ist auch eine Gabe – Geschichten und Anekdoten von Köpfen und Dickköpfen aus dem Schwabenland (1975), Karl Knödler Verlag Reutlingen, ISBN 3-87421-053-7
    • Schwäbisch-Alemannische Volksmärchen (1976), Verlag W. Kohlhammer GmbH Stuttgart Berlin Köln Mainz, ISBN 3-17-002954-1
    • Schnurren um Franz Napoleon (1998), Karl Knödler Verlag Reutlingen


[ändere] Litradur

Franz Georg Brustgi: Eningen unter Achalm – Bildnis eines altwürttembergischen Handelsortes (1976), Jan Thorbecke Verlag Sigmaringen, ISBN 3-7995-1061-3

[ändere] Weblinks

Commons: Eningen unter Achalm – Witeri Mulitimediadateie zum Artikel

Der Artikel basiert uf ´ra freie Ibersetzung vum Artikel „Eningen unter Achalm“ us dr dytsche Wikipedia.